## Albalat subratlla que el nou contracte programa 2025-2028 aferma el Sistema Públic Valencià de Servicis Socials amb la creació de noves places i l’augment de la plantilla de professionals

*** La Generalitat destinarà 1.217 milions d’euros al finançament dels servicis socials de les entitats locals en el període 2025-2028
* La consellera de Servicis Socials presidix la reunió de l’Òrgan de Coordinació i Col·laboració Interadministrativa en Servicis Socials**

La consellera de Servicis Socials, Família i Infància, Elena Albalat, ha destacat que el nou contracte programa 2025-2028 aferma i millora el Sistema Públic Valencià de Servicis Socials amb la creació de noves places, l’augment de la plantilla de professionals i la posada en marxa  de millores estructurals.

Elena Albalat ha presidit este dimarts la reunió de l’Òrgan de Coordinació i Col·laboració Interadministrativa (OCCI) en Servicis Socials, encarregat d’articular les accions i el finançament entre la Generalitat, les diputacions i les entitats locals en matèria de servicis socials.

En la trobada s’ha analitzat l’avaluació final del primer contracte programa 2021-2024, així com l’Informe de gestió 2025 del nou contracte programa 2025-2028 i els aspectes clau per a millorar-lo i implementar-lo. En este sentit, la consellera ha subratllat l’esforç realitzat per les administracions per a dotar el Sistema de Servicis Socials d’una planificació plurianual “que aporta estabilitat i millora la qualitat de l’atenció”.

Cal destacar que la Generalitat ha compromés un pressupost de 1.217 milions d’euros per al finançament del contracte programa 2025-2028, 172,2 milions dels quals es destinen a la província de Castelló, 383,3 milions a Alacant i 661,7 milions a València.

**Avanços del nou contracte: més places, més recursos i millor atenció**

El contracte programa s’articula mitjançant un conveni plurianual que subscriuen la Generalitat i les entitats locals, que permet el finançament dels servicis socials de l’atenció primària de caràcter bàsic, així com els servicis de competència local de l’atenció primària de caràcter específic i també l’atenció secundària.

Fruit de l’esforç conjunt amb les entitats locals, en 2025, ja s’han subscrit 219 convenis de col·laboració interadministrativa en el marc del nou contracte programa 2025-2028, la qual cosa ha permés consolidar la xarxa d’atenció social bàsica i específica en la Comunitat Valenciana.

En concret, en 2025 s’han creat 202 places noves en centres, amb una previsió d’un nou increment de 269 places per a 2026, la qual cosa suma un total de 471 places en dos anys. En l’àmbit de residències de persones majors, a les 118 places noves incorporades en 2025 se sumaran 89 places previstes per a 2026, la qual cosa implica un total de 207 places noves en dos anys.

Així mateix, s’ha millorat el finançament del transport per a persones amb discapacitat, es passa de 10 a 20 euros per plaça en dos anys i ha beneficiat al voltant de 820 persones.

A més, s’ha incrementat en 6,8 milions d’euros la línia d’atenció primària bàsica, la qual cosa ha permés augmentar entorn d’un 5 % el nombre de professionals.

De la mateixa manera, s’han destinat 1,9 milions a reforçar equips especialitzats d’Atenció Domiciliària i Comunitària per a la Salut Mental i els equips específics d’Intervenció amb Infància i Adolescència, amb un increment del 18 %.

Per a 2026, es treballa ja en un nou augment del finançament global del 8,13 %, la qual cosa permetrà continuar ampliant plantilles i reforçant servicis clau.

En l’àmbit de l’atenció residencial, en 2025 s’ha incrementat en 1,5 milions el finançament destinat a places per a persones majors i persones amb discapacitat. La previsió és incrementar un milió més en 2026, i aconseguir així un augment total de 2,5 milions respecte a 2024.

A això se sumen millores estructurals com l’equiparació de mòduls entre entitats, el reforç específic dels servicis de salut mental, infància i adolescència, així com l’ampliació del servici d’ajuda a domicili.

La consellera ha destacat també l’esforç realitzat per a agilitzar la gestió administrativa, la qual cosa ha permés tramitar i firmar la majoria dels contractes programa entre els mesos de juliol i octubre, i s’ha aconseguit un grau d’execució del 98,67 % abans de desembre, gràcies a l’automatització de tràmits com la reserva de crèdit, l’autorització del gasto i el pagament anticipat.

Finalment, Albalat ha avançat que la modificació de la normativa facilitarà la firma de futures addendes als contractes programa mitjançant resolució de la Conselleria, la qual cosa permetrà adaptar amb més agilitat els convenis a les necessitats reals de cada entitat local. “Estem construint un sistema més fort, amb millors servicis i més qualitat, tant per a les persones usuàries com per als professionals”, ha indicat.

Fecha: 16/12/2025